**Амантур Акматалиев. Баба салты, эне адеби.Бишкек,1993-жыл**

**МЕЙМАНДЫН КОЛУНА СУУ КУЮУ**

Мунун да ата салты, эне баркы бар. Адатта, көбүнчө эркек бала колго суу куюшу шарт. Суулукту сол ийинге илип, чылапчынды четинен кармап, жылымык (тумшугу сынган) суусу бар кумганды же чайнекти оң колго кармап, (эт жээрде) солдон оңду көздөй карай колго бөлүп-бөлүп чачыратпай куюшу зарыл. Ошондо колун жууп жаткан адам: “Тилегиңди берсин”, “бар бол”, “өмүрлүү бол”, “ойлогон оюңа, тилеген максатыңа жет”, “чоң-аталарыңдын жолун жолдо”, “пайгамбар – сабаалап колдо” өңдүү баталар берилет. Эт желип, бата тиленип бүткөндөн соң ыкчамдатылган (кол күйбөгөндөй) суу оңдон солго (аяк өйдө) куюлат. Ошондой баталар кайра берилет. Азыр, төтөн шаардыктарда суу куюп, бата алуу негизинен унутулду. “Ой, тим койгула, туалеттен эле жууп келебиз” – деп турабыз.

 Балага суу куйдуруу салт. Анда конокту сыйлоо адеби жатат. Мындан бала-бакыра таалим-тарбия алат. Мындай элибиздин үрп-адаты биз үчүн күңүрттөлсө, кийинки муундарга караңгы түндөй көрүнөөрү шексиз.